**ΔΙΑΓΩΝΙΣΜΑ Β ΤΕΤΡΑΜΗΝΟΥ ΣΤΗ Ν. ΓΛΩΣΣΑ Α ΓΥΜΝΑΣΙΟΥ**

**2ο ΓΥΜΝΑΣΙΟ ΛΕΡΟΥ**

**ΟΝΟΜΑΤΕΠΩΝΥΜΟ:­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ΤΜΗΜΑ:\_\_\_**

**Η αξία του θεάτρου στην εκπαίδευση**

Α. Όλες οι καλές τέχνες αναμφισβήτητα συμβάλλουν στην πνευματική καλλιέργεια και τη σωστή διαπαιδαγώγηση των νέων αφού πέραν της παιδευτικής έχουν και την εκπαιδευτική ιδιότητα και ικανότητα. Αν όμως θα έπρεπε να ξεχωρίσουμε κάποια τέχνη, αυτή θα ήταν η τέχνη του θεάτρου! Το σχολικό θέατρο βοηθά ποικιλοτρόπως τον άνθρωπο και ιδιαιτέρως τον μαθητή να ανακαλύψει πράγματα που δεν μπορούσε να φανταστεί ποτέ ότι τα διαθέτει. Το θέατρο συνδράμει στο να μπορέσει ένα παιδί να γίνει καλύτερο με τον εαυτό του αλλά και με τους γύρω του.

Β. Το θέατρο τονώνει καταρχήν την αυτοπεποίθηση, την αυτοεκτίμηση των παιδιών που θα παραστήσουν ένα θεατρικό έργο. Η ιδέα και μόνο ότι μετά από μήνες προετοιμασίας θα βρίσκονται στο σανίδι και εκατοντάδες μάτια θα είναι στραμμένα πάνω τους, μπορεί αρχικά να αγχώνει τους μαθητές αλλά κατόπιν τους κάνει να πιστέψουν την πιο ενεργειακή ίσως λέξη που δεν είναι άλλη από το ρήμα μπορώ!

Γ. Δεν είναι άριστα στα μαθήματα όλα τα παιδιά. Όλα όμως τα παιδιά έχουν ταλέντα. Φανταστείτε λοιπόν πόσο άξιο νιώθει ένα παιδί που ενώ γνώριζε το ίδιο ότι είναι μέτριο στις επιδόσεις των μαθημάτων, χαίρει εκτίμησης και αναγνώρισης λόγω της εμπλοκής του και της συμμετοχής του σε μια εκδήλωση του σχολείου όπως το θέατρο.

Δ. Οι μαθητές μέσα από ένα έργο κάνουν πράξη τη ρήση του Μακρυγιάννη «Το εμείς πάνω απ’ το εγώ». Τα παιδιά «τσαλακώνουν» το είναι τους και στο βωμό του συλλογικού αποτελέσματος και του πνεύματος της ομαδικότητας αίρουν τους όποιους εγωισμούς και βάζουν μπροστά το καλό της ομάδας – παρέας.

Ε. Το θέατρο είναι ακόμη ένα μέσο ώστε τα παιδιά να συνεργαστούν βαθύτερα με τους καθηγητές τους, να δημιουργήσουν μια πιο δυνατή σχέση και να δουν ότι και εμείς οι «μεγάλοι» έχουμε ανησυχίες, αναζητήσεις και προβληματισμούς.

*Βαγγέλης Φουκάς,*[*www.paideia–news.com*](http://www.paideia-news.com/)*, (διασκευή) 23-9-2017*

**ΘΕΜΑΤΑ**

**Α.1.** Ποια είναι τα οφέλη του θεάτρου στο παιδί, σύμφωνα με το άρθρο; Εντοπίστε τρία και γράψτε ένα κείμενο 50-60 περίπου λέξεων.

**Α.2.** Να αναφέρετε ένα παράδειγμα της βοήθειας που προσφέρει το θέατρο στην βελτίωση των σχέσεων των μαθητών με τους καθηγητές τους. **(Μονάδες 6)**

**Β.1.** Να διακρίνετε τα ρήματα του ακόλουθου αποσπάσματος ανάλογα με τη χρονική τους βαθμίδα και το ποιόν ενέργειας.

"Το θέατρο τονώνει καταρχήν την αυτοπεποίθηση, την αυτοεκτίμηση των παιδιών που θα παραστήσουν ένα θεατρικό έργο. Η ιδέα και μόνο ότι μετά από μήνες προετοιμασίας θα βρίσκονται στο σανίδι και εκατοντάδες μάτια θα είναι στραμμένα πάνω τους, μπορεί αρχικά να αγχώνει τους μαθητές αλλά κατόπιν τους κάνει να πιστέψουν την πιο ενεργειακή ίσως λέξη που δεν είναι άλλη από το ρήμα μπορώ".

|  |  |  |  |  |  |  |  |
| --- | --- | --- | --- | --- | --- | --- | --- |
| ΡΗΜΑΤΑ |  | | ΧΡΟΝΙΚΗ ΒΑΘΜΙΔΑ | |  | ΠΟΙΟΝ ΕΝΕΡΓΕΙΑΣ | |
|  | |  | |  | | |
|  | |  | |  | | |
|  | |  | |  | | |
|  | |  | |  | | |

**Β.2.** Να μεταφέρετε τα παρακάτω ρήματα στον αόριστο και τον παρακείμενο.

Α) Το σχολικό θέατρο **βοηθά** ποικιλοτρόπως τον άνθρωπο.

Β) Το θέατρο **τονώνει** την αυτοπεποίθηση και την αυτοεκτίμηση των παιδιών.

Γ) Μετά από μήνες προετοιμασίας **θα βρίσκονται**στο σανίδι.

Δ) Κατά τη διάρκεια προετοιμασίας του έργου οι εμψυχωτές **προσπαθούσαν** να βοηθήσουν τους μικρούς ηθοποιούς.

**(Μονάδες 4)**

**Γ.** Παραγωγή Λόγου

Σε ένα κείμενο έως 150 λέξεων να αφηγηθείτε το σενάριο μιας κινηματογραφικής ταινίας , ενός θεατρικού έργου ή τηλεοπτικής σειράς που σας άρεσε (υπόθεση περιληπτικά – ήρωες – είδος ταινίας – εφέ – σκηνικά – κοστούμια κ.ά.).

**(Μονάδες10)**